ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0848/98

υποβολή: Antoni Gutiérrez Díaz (GUE/NGL) προς την Επιτροπή

(26 Μαρτίου 1998)

Θέμα: Στερεά αστικά απόβλητα στην Φορμεντέρα (Ισπανία)

Στο ακρωτήριο Μπαρμπάρια της νήσου Φορμεντέρα (Βαλεαρίδες, Ισπανία) υπάρχει ένας χώρος εναπόθεσης στερεών αστικών αποβλήτων (ΣΑΑ), ιδιοκτησίας του δήμου, ο οποίος ευρίσκεται σε απόκρημνη ακτή και μεταξύ δύο χειμάρρων. Για τη χωματερή αυτή, με πρωτοβουλία της Εισαγγελίας Οικολογικών Αδικημάτων του Ανώτατου Δικαστηρίου των Βαλεαρίδων, κινήθηκε δικαστική διαδικασία επι παραποιήσει της αληθείας κατά τη νομιμοποίησή της. Εξ άλλου, οι περίοικοι έχουν προσφύγει στα διοικητικά δικαστήρια με σκοπό να αποδείξουν τον παράνομο χαρακτήρα της δημιουργίας της χωματερής καθώς και το σοβαρό οικολογικό πρόβλημα που υφίσταται τόσο λόγω της θέσεως όσο και λόγω του τρόπου διαχείρισής της.

Το πρόβλημα αφορά ολόκληρο το νησί. Στη χωματερή υπάρχουν συνεχώς εστίες πυρκαϊάς, με συνέπεια την εκπομπή διοξινών που μολύνουν ανθρώπους, ζώα και φυτά. Υπάρχει επιπλέον και η σοβαρή μόλυνση που προκαλείται στη Μεσόγειο: η χωματερή δεν είναι στεγανοποιημένη, δεν διαθέτει κανένα, σύστημα περισυλλογής των αποπλυμμάτων και λόγω της θέσεώς της σε απόκρημνο σημείο με κλίση προς τη θάλασσα, όλα τα απόβλητα καταλήγουν τελικά εκεί. Υπάρχει επίσης ο κίνδυνος στο κοντινό μέλλον να σημειωθεί κάποια κατολίσθηση και να προκαλέσει οικολογική καταστροφή.

Είναι απαραίτητη η οικονομική ενίσχυση της Ένωσης για την επίλυση του σοβαρού προβλήματος των ΣΑΑ στο μικρό αυτό νησί, αμφιβάλλουμε όμως ότι η λύση μπορεί να είναι η διατήρηση της ρυπαίνουσας αυτής εγκατάστασης.

Έχοντας πληροφορηθεί το ενδεχόμενο να διαθέσει η Κυβέρνηση της Αυτόνομης Κοινότητας των Βαλεαρίδων κάποιες πιστώσεις απο τα ευρωπαϊκά ταμεία στην εν λόγω χωματερή, επιθυμώ να πληροφορηθώ:

1. Εάν η Επιτροπή γνωρίζει την ύπαρξη αυτής της χωματερής,

2. Εάν ναι, εάν γνωρίζει την εν εξελίξει δικαστική διαδκασία,

3. Εάν έχει διατεθεί κάποια πίστωση απο τον προϋπολογισμό, μέσω κάποιου προγράμματος, για τη χρηματοδότηση της διαχείρισης των ΣΑΑ στην Φορμεντέρα.

4. Εάν ναι, εάν η βοήθεια αυτή αφορά τη διατήρηση της σημερινής εγκατάστασης.

Απάντηση της κ.Bjerregaard εξ ονόματος της Επιτροπής

(26 Μαΐου 1998)

Η Επιτροπή δεν γνωρίζει τα γεγονότα στα οποία αναφέρεται το Αξιότιμο Μέλος του Κοινοβουλίου. Θα πραγματοποιήσει όλες τις απαραίτητες επαφές για να συγκεντρώσει ακριβή στοιχεία σχετικά με τα γεγονότα αυτά και να εξακριβώσει αν έχουν τηρηθεί πλήρως όλες οι οδηγίες που έχουν εφαρμογή.

Το Ευρωπαϊκό Ταμείο Περιφερειακής Ανάπτυξης (δράσεις 2-5 υπέρ των αγροτικών κέντρων) χρηματοδοτεί παρεμβάσεις περιβαλλοντικού χαρακτήρα μέσω του επιχειρησιακού προγράμματος "Βελεαρίδες 5β". Εν τούτοις, δεν υπάρχει καμία παρέμβαση στη Formentera σάυτό το πλαίσιο, εκτός από ορισμένες πιστώσεις για τη χρηματοδότηση μελετών, οι οποίες κατανέμονται μεταξύ της Ibiza και της Formentera και προορίζονται να διατεθούν για την κατάρτιση κτηματολογικών σχεδίων (0,7 εκατ. πεσέτες, δηλαδή περίπου 4.250 ECU) και πολεοδομικών σχεδίων (1,3 εκατ. πεσέτες, δηλαδή περίπου 7.800 ECU). Αξίζει να σημειωθεί, επιπλέον, ότι η ερώτηση του Αξιότιμου Μέλους του Κοινοβουλίου ουδέποτε ετέθη στην επιτροπή παρακολούθησης 5β.
ΓΡΑΠΤΗ ΕΡΩΤΗΣΗ E-0918/98

υποβολή: Honório Novo (GUE/NGL) προς την Επιτροπή

(26 Μαρτίου 1998)

Θέμα: Κοινοτικές χρηματοδοτήσεις στην εταιρία Yazaki Saltano στην Πορτογαλία

Η Yazaki Saltano της Πορτογαλίας - Ηλεκτρικά Εξαρτήματα για Αυτοκίνητα, Ε.Π.Ε., με έδρα στην Esrada da Rainha - Praia da Granja - Vila Nova de Gaia, είναι ιαπωνική εταιρία που εγκαταστάθηκε στην Πορτογαλία πριν από δέκα χρόνια και η οποία το 1996 απασχολούσε περισσότερους από επτά χιλιάδες υπαλλήλους.

Η εγκατάσταση και/ή η ανάπτυξη και ο εκσυγχρονισμός της επιχειρησιακής μονάδας υποστηρίχθηκαν από κοινοτικές χρηματοδοτήσεις, από το ΚΠΣ Ι ή το ΚΠΣ ΙΙ.

Ως εκ τούτου, ζητώ από την Επιτροπή να με πληροφορήσει κατά πόσον η Yazaki Saltano έλαβε τις χρηματοδοτήσεις αυτές, στο πλαίσιο ποιού ή ποιών προγαμμάτων, για ποιά επιμέρους ή συνολικά ποσά και, επιπλέον, ποιές ήταν οι αντίστοιχες γενικές συμβατικές υποχρεώσεις της;

Απάντηση της κ.Wulf-Mathies εξ ονόματος της Επιτροπής

(15 Μαΐου 1998)

Σύμφωνα με τα στοιχεία που παρέσχε το κράτος μέλος, σε κανένα από δύο κοινοτικά πλαίσια στήριξης για την Πορτογαλία δεν προβλέπεται χρηματοδότηση για την εν λόγω εταιρία.
ΓΡΑΠΤΗ ΕΡΩΤΗΣΗ E-1335/98

υποβολή: Glyn Ford (PSE) προς την Επιτροπή

(29 Απριλίου 1998)

Θέμα: Δημιουργία αντιδραστήρα που θα χρησιμοποιεί μικτό οξείδιο (πλουτωνίου και ουρανίου) ΜΟΧ

Σχετικά με τις συμφωνίες για την εναπόθεση ραδιενεργών αποβλήτων και αναφορικά με την εναλλακτική λύση αντιμετώπισης του πλουτωνίου που είναι η διόδευση αδρανοποίησης του πλουτωνίου, ποιά είναι η χρηματοδότηση που διατίθεται γι' αυτό το συγκεκριμένο σκοπό;

Απάντηση του κ.Παπουτσή εξ ονόματος της Επιτροπής

(29 Ιουνίου 1998)

Στο πλαίσιο του ερευνητικού τομέα για την αξιοποίηση καινοτόμων προσεγγίσεων που εντάσσεται στο πρόγραμμα για την ασφάλεια της πυρηνικής σχάσης έχουν αναληφθεί ορισμένες θεωρητικές μελέτες σχετικά με την χρήση "προηγμένων" καυσίμων μικτών οξειδίων ( ΜΟΧ) για την μεταστοιχείωση του πλουτωνίου. Επιπλέον, η Επιτροπή έχει επί σειρά ετών μελετήσει τις ιδιότητες των καυσίμων ΜΟΧ και την συμπεριφορά τους. Έχει επίσης χρηματοδοτηθεί η έρευνα και τεχνολογική ανάπτυξη επί του θέματος της αδρανοποίησης χρησιμοποιημένων καυσίμων, συγκεκριμένα για την εναπόθεσή τους σε μεγάλο γεωλογικό βάθος. Ωστόσο, δεν παρέχεται καμία ενίσχυση από την Κοινότητα για επενδύσεις στην αδρανοποίηση χρησιμοποιημένων καυσίμων ή την παρασκευή ΜΟΧ.
ΓΡΑΠΤΗ ΕΡΩΤΗΣΗ E-1408/98

υποβολή: Helwin Peter (PSE) προς την Επιτροπή

(11 Μαΐου 1998)

Θέμα: Σχεδιαζόμενη κατασκευή πρατηρίου εργοστασίου στο Zweibrücken

Στην απάνησή της στις 7.10.97 στην γραπτή μου ερώτηση Ε-2966/97(1), η Επιτροπή ανέφερε ότι είχε ζητήσει τη γνώμη των γερμανικών αρχών και ότι θα αποφασίσει για τη συνέχεια που θα δοθεί στην υπόθεση μόλις λάβει την εν λόγω γνωμοδότηση. Ερωτώ, συνεπώς, την Επιτροπή: Έχει εν τω μεταξύ διαβιβαστεί η γνωμοδότηση αυτή, και, αν τούτο έχει συμβεί, ποια απόφαση έχει λάβει η Επιτροπή, ή πότε πρόκειται να λάβει σχετική απόφαση;

Απάντηση του κ.Van Miert εξ ονόματος της Επιτροπής

(8 Ιουνίου 1998)

Η εν λόγω υπόθεση αποτέλεσε αντικείμενο μακράς ανταλλαγής αλληλογραφίας με τις γερμανικές αρχές και δεν έχει ακόμη κλείσει.

Η Επιτροπή ζήτησε για τελευταία φορά, με επιστολή στις 11 Μαΐου 1198, συμπληρωματικές πληροφορίες σε σχέση με αυτές που υποβλήθηκαν από την ομοσπονδιακή κυβέρνηση στις 16 Μαρτίου 1998.

(1) ΕΕ C 134, 30.4.1998, 46.
ΓΡΑΠΤΗ ΕΡΩΤΗΣΗ E-1749/98

υποβολή: Rosemarie Wemheuer (PSE) προς την Επιτροπή

(5 Ιουνίου 1998)

Θέμα: Ευρωπαϊκή εκστρατεία για την οδική ασφάλεια

Στις 13 Μαΐου 1998 παρουσιάστηκε στο Ευρωπαϊκό Κοινοβούλιο στο Στρασβούργο η "Ευρωπαϊκή εκστρατεία για την οδική ασφάλεια: σκέψου πριν οδηγήσεις! 10 δευτερόλεπτα... που μπορούν να σώσουν τη ζωή σου", και η οποία υποστηρίζεται από διάφορες λέσχες αυτοκινήτων, την Toyota και την Ευρωπαϊκή Επιτροπή. Όλα τα μέλη του Ευρωπαϊκού Κοινοβουλίου έλαβαν σχετικά έγγραφα με πληροφορίες.

1. Πόσο υψηλός είναι ο συνολικός προϋπολογισμός της εν λόγω εκστρατείας;

2. Ποια είναι η οικονομική συμμετοχή των χρηματοδοτών, και ιδιαίτερα της Toyota; Πόσο υψηλή είναι η συνεισφορά της Επιτροπής;

3. Ποια είναι η ομάδα στόχος της εν λόγω εκστρατείας;

4. Με ποιο υλικό διεξάγεται η εν λόγω εκστρατεία (ενημερωτικούς χάρτες, πλακάτ, αγγελίες... κλπ.); Σε ποια ποσότητα διατίθεται το εν λόγω υλικό;

Απάντηση του κ.Kinnock εξ ονόματος της Επιτροπής

(30 Ιουνίου 1998)

1. Ο συνολικός προϋπολογισμός για την ενημερωτική εκστρατεία είναι 1,3 εκατ. ECU.

2. Η Επιτροπή συμμετέχει κατά 50 %, δηλαδή 650 000 ECU. Το υπόλοιπο 50 % χρηματοδοτείται από τους διοργανωτές, και μέσω αυτών οι διάφορες λέσχες αυτοκινήτου και περιήγησης.

Κατόπιν αιτήματος της Επιτροπής οι διοργανωτές απευθύνθηκαν γραπτώς σε όλες τις μείζονες αυτοκινητοβιομηχανίες που κατασκευάζουν αυτοκίνητα στην Ευρωπαϊκή Ένωση και τους κάλεσαν να συμμετάσχουν στην ενημερωτική εκστρατεία. Είχε προβλεφθεί η εξής ελάχιστη δέσμευση χορηγίας:

- συνδρομή στην ενημερωτική εκστρατεία ύψους 10 000 ECU για την κάλυψη των διοικητικών δαπανών;

- εκτύπωση και διάθεση ενημερωτικών φυλλαδίων σε αριθμό αντιτύπων ίσο προς 50 % των συνολικών ετήσιων πωλήσεων οχημάτων στην Ευρώπη της χορηγού αυτοκινητοβιομηχανίας;

- εκτύπωση και διάθεση αυτοκόλλητων ετικετών σε αριθμό αντιτύπων ίσο προς το 50 % των συνολικών αιτήσεων πωλήσεων οχημάτων στην Ευρώπη της χορηγού αυτοκινητοβιομηχανίας;

Στην πρόσκληση αυτή ανταποκρίθηκε θετικά μόνον η Toyota Motor Europe. Η Επιτροπή πληροφορήθηκε ότι η χορηγία αυτής της επιχείρησης υπερέβη την ελάχιστη δέσμευση.

3. Η ενημερωτική εκστρατεία απευθύνεται σε όλους τους οδηγούς και επιβάτες οχημάτων και σκοπός της είναι να συμβάλλει στις προσπάθειες που καταβάλλουν η Επιτροπή, οι κυβερνήσεις των κρατών μελών, οι λέσχες αυτοκινήτου, οι αστυνομικές δυνάμεις, οι τοπικές αρχές και η κοινή γνώμη για την μείωση του τρομακτικού τίμημα των 45 000 θανάτων και 16 εκατομμυρίων τραυματισμών που προκαλούνται ετησίως από οδικά ατυχήματα στην Κοινότητα.

4. Την ενημερωτική εκστρατεία διαχειρίζονται οι λέσχες αυτοκινήτου και περιήγησης και, ως εκ τούτου, το υλικό που χρησιμοποιείται διαφέρει ανάλογα με το κράτος μέλος. Χρησιμοποιούνται κυρίως αυτοκόλλητα, μπλουζάκια, πλακάτ, "χαλάκια" για οπτομηχανικά ποντίκια ηλεκτρονικού υπολογιστή και φυλλάδια. Οι ποσότητες κυμαίνονται, αλλά, για παράδειγμα, αρχικώς εκτυπώθηκαν 10 080 000 αυτοκόλλητα και 1 300 000 φυλλάδια.
ΓΡΑΠΤΗ ΕΡΩΤΗΣΗ E-1249/98

υποβολή: Glenys Kinnock (PSE) προς την Επιτροπή

(29 Απριλίου 1998)

Θέμα: Κόστος του ελέγχου κρεάτων για τους αγρότες

Μπορεί η Επιτροπή να διευκρινίσει κατά πόσον σχεδιάζει να τυποποιήσει το σύστημα του κόστους για τον έλεγχο κρεάτων, έτσι ώστε οι δαπάνες να επιβαρύνουν τις κυβερνήσεις των κρατών μελών, ή μήπως το σύστημα αυτό θα συνεχίσει να διαφέρει από κράτος σε κράτος;

Απάντηση του κ.Fischler εξ ονόματος της Επιτροπής

(27 Μαΐου 1998)

Η Επιτροπή διαθέτει κανόνες όσον αφορά την χρηματοδότηση των εξόδων που προκύπτουν από τις επιθεωρήσεις και τους ελέγχους των κρεάτων. Για το σκοπό αυτό, μπορεί να γίνει αναφορά στην οδηγία 85/73/ΕΟΚ του Συμβουλίου σχετικά με τη χρηματοδότηση των επιθεωρήσεων και των κτηνιατρικών ελέγχων που αναφέρονται στις οδηγίες 89/662/ΕΟΚ, 90/425/ΕΟΚ, 90/675/ΕΟΚ και 91/496/ΕΟΚ(1), και ιδίως στο παράρτημα Α, κεφάλαιο 1 σχετικά με τα τέλη που εφαρμόζονται στα κρέατα που υπάγονται στις οδηγίες 64/433/ΕΟΚ, 71/118/ΕΟΚ, 91/495/ΕΟΚ και 92/45/ΕΟΚ.

Γενικώς, το ισχύον καθεστώς προβλέπει τέλη ενός κατάποκοπή ποσού με δυνατότητες αύξησης ή μείωσης ώστε να ληφθούν υπόψη τα έξοδα.

(1) ΕΕ L 162, 1.7.1996.
ΓΡΑΠΤΗ ΕΡΩΤΗΣΗ E-0995/98

υποβολή: María Sornosa Martínez (GUE/NGL) προς την Επιτροπή

(2 Απριλίου 1998)

Θέμα: Σχέσεις της Ευρωπαϊκής Ένωσης με την Ισημερινή Γουϊνέα

Έχοντας υπόψη ότι πέρυσι ο πρόεδρος της Ισημερινής Γουϊνέας Teodoro Obiang συναντήθηκε με τον πρόεδρο της Επιτροπής Jacques Santer, με σκοπό τον καθορισμό νέων δυνατοτήτων συνεργασίας μεταξύ της ΕΕ και της χώρας του,

Έχοντας υπόψη ότι η κυβέρνηση Obiang ακολουθεί τακτική απολύτως αντίθετη προς τις κατευθυντήριες γραμμές που ετέθησαν στις συνομιλίες με τον πρόεδρο Santer, εφαρμόζοντας μια πολιτική καταπίεσης έναντι της φυλής Bubi, με βιασμούς γυναικών, καθημερινές εκτελέσεις και τη σύλληψη και προσαγωγή σε δίκη - παρωδία 300 ατόμων που ανήκουν στη φυλή Bubi, τα οποία στην πλειονότητά τους συνδέονται με μη κυβερνητικές οργανώσεις και το Κίνημα για την Αυτοδιάθεση της Νήσου Bioko (MAIB), το κυριότερο πολιτικό κόμμα της φυλής Bubi,

Λαμβάνοντας, επίσης, υπόψη ότι η Ισημερινή Γουϊνέα έλαβε κοινοτική βοήθεια ως συμβολή στην προώθηση του εκδημοκρατισμού και του σεβασμού των ανθρωπίνων δικαιωμάτων στην εν λόγω χώρα, βοήθεια που όμως ανακλήθηκε αργότερα λόγω μη τηρήσεως των συμπεφωνημένων,

1. Τι προτίθεται να πράξει η Επιτροπή για να αναγκάσει τη κυβέρνηση Obiang να τηρήσει τις δεσμεύσεις που ανέλαβε για εκδημοκρατισμό και σεβασμό των ανθρωπίνων δικαιωμάτων;

2. Ποια είναι η θέση της Επιτροπής έναντι της δίκης - παρωδίας που προετοιμάζει να διεξαγάγει με συνοπτικές διαδικασίες η κυβέρνηση της Ισημερινής Γουϊνέας, δοθέντος ότι υπάρχουν φόβοι ότι θα καταδικασθούν πολλά άτομα εις θάνατο;

3. Ποια θα είναι η ακολουθητέα γραμμή εκ μέρους της Επιτροπής στο θέμα της συνεργασίας με την Ισημερινή Γουϊνέα;

Απάντηση του κ.Pinheiro εξ ονόματος της Επιτροπής

(12 Μαΐου 1998)

Η Επιτροπή γνωρίζει τις δυσκολίες που αφορούν τον εκδημοκρατισμό της Ισημερινής Γουϊνέας, ιδίως σχετικά με τις θεμελιώδεις ελευθερίες της αντιπολίτευσης. Παρακολουθεί από κοντά τις πολιτικές εξελίξεις της χώρας και άρχισε διάλογο με την κυβέρνησή της γύρω από τα γεγονότα στα οποία αναφέρεται το αξιότιμο μέλος. Στο πλαίσιο του διαλόγου αυτού, η Επιτροπή γνωστοποίησε στις αρμόδιες αρχές τη βαθιά της ανησυχία όσον αφορά τις σοβαρές παραβιάσεις των ανθρωπίνων δικαιωμάτων από τις δυνάμεις ασφαλείας κατά τη διάρκεια των προαναφερθέντων γεγονότων.

Μετά από διάφορα διαβήματα οι αρχές της Ισημερινής Γουϊνέας δήλωσαν στην Επιτροπή ότι οι υπαίτιοι των παραβιάσεων των ανθρωπίνων δικαιωμάτων θα δικαστούν και θα τιμωρηθούν. Εξάλλου, τα άτομα που εκρίθησαν ένοχα μετά τα γεγονότα του Ιανουαρίου 1998 θα δικαστούν δημοσίως ενώπιον παρατηρητών της Ευρωπαϊκής Ένωσης καθώς και της Amnesty International που θα έχουν το δικαίωμα να παρευρεθούν.

Η σταδιακή επανάληψη της συνεργασίας με την Ισημερινή Γουϊνέα εξαρτάται από την αυθεντική πρόοδο που θα σημειωθεί σχετικά με τα δικαιώματα το ανθρώπου, των δημοκρατικών αρχών και του κράτους δικαίου, σύμφωνα με το άρθρο 5 της τέταρτης σύμβασης Λομέ.
ΓΡΑΠΤΗ ΕΡΩΤΗΣΗ E-1008/98

υποβολή: Ernesto Caccavale (UPE) προς την Επιτροπή

(6 Απριλίου 1998)

Θέμα: Επιβολή εισφοράς εις βάρος του φαρμακευτικού τομέα σε περίπτωση υπέρβασης της σχετικής δαπάνης για το έτος 1998

Με το σχέδιο νόμου που αφορά τους οικονομικούς ελιγμούς για το έτος 1998, το Ιταλικό Κοινοβούλιο ενέκρινε τροπολογία που παρουσίασε η κυβέρνηση, σύμφωνα με την οποία, όταν κατά το τέλος του έτους σημειώνεται εθνική δαπάνη στον φαρμακευτικό τομέα η οποία υπερβαίνει τα όρια που προβλέπονται στο εδάφιο 15 του άρθρου 36 του εν λόγω σχεδίου νόμου (στην ουσία, του 10 % περισσότερο από τα προβλεπόμενα 11.091 δισ. λιρών Ιταλίας της δαπάνης), οι εγκεκριμένες εταιρίες για την εμπορία των φαρμακευτικών προϊόντων (εταιρίες παραγωγής), οι εταιρίες διανομής (χονδρέμποροι) και τα φαρμακεία οφείλουν να καταβάλουν ανεπιστρεπτί στην Εθνική Υγειονομική Υπηρεσία εισφορά ίση με το 60 % της υπέρβασης και, επίσης, να προκαταβάλουν υποχρεωτικά το υπόλοιπο 40 % το οποίο, ενδέχεται να τους επιστραφεί αργότερα από το κράτος.

Επίσης, πρέπει να ληφθεί υπόψη ότι ήδη τα φαρμακεία υποχρεούνται να καταβάλουν ποσοστό εισφοράς στην Εθνική Υγειονομική Υπηρεσία (από 3,75 % έως 12,5 %), σε συνάρτηση με την τιμή των φαρμάκων που χορηγούνται υπέρ των ασφαλισμένων με έξοδα του κράτους.

Δεν θεωρεί η Επιτροπή ότι οι ανωτέρω διατάξεις, επιβάλλοντας στους παραγωγούς, χονδρέμπορους και τα φαρμακεία την καταβολή του κόστους ενός τμήματος της εθνικής δαπάνης στον φαρμακευτικό τομέα, ενδέχεται να αλλοιώσουν την γενικότερη ισορροπία των κρατικών οικονομικών με πιθανές επιπτώσεις στην αξιοπιστία όσον αφορά την τήρηση των παραμέτρων σύγκλισης που προβλέπει η Συνθήκη του Μάαστριχτ, επιβάλλοντας καταχρηστικά μία δημόσια δαπάνη σε ιδιώτες;

Απάντηση του κ.de Silguy εξ ονόματος της Επιτροπής

(13 Μαΐου 1998)

Οι επιλογές σχετικά με τη χρηματοδότηση των δημοσίων δαπανών για την περίθαλψη εναπόκεινται στην αποκλειστική αρμοδιότητα του κράτους μέλους όπως, γενικότερα, και κάθε άλλη απόφαση που αφορά την κατανομή των φορολογικών βαρών μεταξύ των φορολογουμένων.

Η εξεταζόμενη πληρωμή πηγάζει από μία ρήτρα διασφάλισης του προϋπολογισμού, που ορίζει πώς θα χρηματοδοτείται η ενδεχόμενη υπέρβαση των δαπανών περίθαλψης όσον αφορά τα φαρμακευτικά προϊόντα πέραν των ποσών που έχουν αρχικά προβλεφθεί, κατά τα έτη 1998, 1999 και 2000. Ως εκ τούτου, δεν είναι βέβαιο ότι η πληρωμή θα είναι απαιτητή.
ΓΡΑΠΤΗ ΕΡΩΤΗΣΗ E-1167/98

υποβολή: Graham Watson (ELDR) προς την Επιτροπή

(29 Απριλίου 1998)

Θέμα: Τομέας της γενικής αεροπορίας

Η γενική αεροπορία αποτελεί τον ευρύτερο, αδιαμφισβήτητα, τομέα της αεροπορίας στην Ευρώπη. Ο εν λόγω τομέας απασχολεί μεγαλύτερο αριθμό αεροσκαφών και ιπταμένων, και διαθέτει μεγαλύτερο αριθμό εγκαταστάσεων λειτουργίας σε σύγκριση με οποιονδήποτε άλλο τομέα.

Έχει ληφθή υπόψην η γενική αεροπορία στην στρατηγική της Επιτροπής για τις αερομεταφορές, και ποιά μέτρα λαμβάνει η Επιτροπή προκειμένου να διασφαλισθεί για την γενική αεροπορία ισότιμο πεδίο δράσης με τις εμπορικές αερομεταφορές;
ΓΡΑΠΤΗ ΕΡΩΤΗΣΗ E-1230/98

υποβολή: Marie-Paule Kestelijn-Sierens (ELDR) προς την Επιτροπή

(29 Απριλίου 1998)

Θέμα: Σχεδιασμός των αεροδρομίων με βάση το επίπεδο ηχορύπανσης που υφίστανται οι περίοικοι

Στο ψήφισμα A-0183/97(1) που εγκρίθηκε στις 10 Ιουνίου 1997 και αφορά "το Πράσινο Βιβλίο της Επιτροπής: μελλοντική πολιτική για το θόρυβο", το Ευρωπαϊκό Κοινοβούλιο καλεί την Επιτροπή να εκπονήσει οδηγία σχετικά με τη θέσπιση δεσμευτικών κανόνων και το σχεδιασμό των αεροδρομίων βάσει ενός ευρωπαϊκού συστήματος για την καταπολέμηση της ηχορύπανσης (παράγραφος 30 του εν λόγω ψηφίσματος).

Μπορεί να ανακοινώσει η Επιτροπή:

1. Εάν υπάρχει ήδη ενιαία μέθοδος μέτρησης για τη μέτρηση της ηχορύπανσης γύρω από τα αεροδρόμια; Εάν όχι κρίνει η Επιτροπή ότι απαιτείται η θέσπιση μιας τέτοιας ενιαίας μεθόδου μέτρησης;

2. Εάν συμφωνεί η Επιτροπή με το σχεδιασμό των αεροδρομίων βάσει ενός ευρωπαϊκού συστήματος για την καταπολέμηση της ηχορύπανσης ως ένα τρόπο περιορισμού της ηχορύπανσης που προκαλούν τα ευρωπαϊκά αεροδρόμια και ως βάση για περαιτέρω μέτρα σχετικά με τα αεροδρόμια που επιβαρύνουν περισσότερο το περιβάλλον;

Απάντηση του κ.Kinnock εξ ονόματος της Επιτροπής

(29 Μαρτίου 1998)

1. Επί του παρόντος στην Κοινότητα δεν υφίσταται ενιαία μέθοδος υπολογισμού των ηχητικών οχλήσεων γύρω από τα αεροδρόμια. Κατά την προπαρασκευή της επικείμενης νομοθετικής πρωτοβουλίας για τον περιβαλλοντικό θόρυβο, η Επιτροπή, σε στενή συνεργασία με τα κράτη μέλη και εξειδικευμένους οργανισμούς, θα εξετάσει τη σκοπιμότητα θέσπισης κοινής μονάδας και μεθόδου μέτρησης του θορύβου.

2. Παράλληλα η Επιτροπή θα εξετάσει το θέμα της κατάρτισης χαρτών των επιπτώσεων των ηχητικών οχλήσεων, συμπεριλαμβανομένων των ηχητικών οχλήσεων που προκαλούν τα αεροσκάφη γύρω από τα αεροδρόμια.

(1) ΕΕ C 200, 30.6.1997, σελ. 28.
ΓΡΑΠΤΗ ΕΡΩΤΗΣΗ E-1258/98

υποβολή: Freddy Blak (PSE) προς την Επιτροπή

(29 Απριλίου 1998)

Θέμα: Διακρίσεις όσον αφορά την πώληση εισιτηρίων για το Παγκόσμιο Πρωτάθλημα Ποδοσφαίρου

1. Ποιά είναι η άποψη της Επιτροπής όσον αφορά το θέμα των διακρίσεων που σημειώνονται ως προς την πώληση εισιτηρίων για το Παγκόσμιο Πρωτάθλημα Ποδοσφαίρου στη Γαλλία το 1998;

2. Ποιές πρωτοβουλίες έχει αναλάβει η Επιτροπή για να διορθωθεί η κατάσταση και να διασφαλίσει στους πολίτες της ΕΕ ισότητα ως προς τη δυνατότητα αγοράς εισιτηρίων για το Παγκόσμιο Πρωτάθλημα του 1998;

3. Ποιά μέτα προτίθεται η Επιτροπή να λάβει για να διασφαλίσει ότι παρόμοια κατάσταση δεν θα δημιουργηθεί μελλοντικά όσον αφορά συγκρίσιμες εκδηλώσεις εντός της ΕΕ;

Απάντηση του κ.Van Miert εξ ονόματος της Επιτροπής

(24 Ιουνίου 1998)

Οι υπηρεσίες της Επιτροπής ολοκλήρωσαν προκαταρκτική αξιολόγηση των ρυθμίσεων για την πώληση των εισιτηρίων του Παγκόσμιου πρωταθλήματος από τους διοργανωτές του (την γαλλική επιτροπή διοργάνωσης του Παγκόσμιου πρωταθλήματος ποδοσφαίρου 1998 (CFO) και έκριναν εκ πρώτης όψεως ότι παραβιάζουν τις διατάξεις για τον ανταγωνισμό της Συνθήκης ΕΚ επειδή απαιτούν από αυτούς που επιθυμούν να αγοράσουν εισιτήρια κατευθείαν από την CFO να δίνουν διεύθυνση στη Γαλλία στην οποία μπορούν να σταλούν τα εισιτήρια. Η απαίτηση αυτή αποτελεί διάκριση έναντι των καταναλωτών που διαμένουν εκτός της Γαλλίας οι οποίοι για τον α' ή τον β' λόγο δεν μπορούν να λάβουν τα εισιτήρια μέσω εγκεκριμένων τουριστικών πρακτόρων ή από τις αντίστοιχες εθνικές ομοσπονδίες ποδοσφαίρου. Έτσι οι υπηρεσίες της Επιτροπής ενημέρωσαν την CFO για την άποψή τους ότι καταχράται της δεσπόζουσας θέσης της στην αγορά για τα εισιτήρια του Παγκόσμιου Πρωταθλήματος κατά παράβαση του άρθρου 86 της συνθήκης ΕΚ.

Για να επανορθώσει όσο είναι δυνατόν τις επιπτώσεις αυτής της διακριτικής συμπεριφοράς η Επιτροπή ζήτησε από την CFO να διαθέσει όλα τα εισιτήρια που παραμένουν απώλητα αποκλειστικά σε κατοίκους άλλων χωρών. Η CFO ανέφερε στις 23 Μαρτίου 1998 ότι δεν συμφωνεί με το αίτημα αυτό αλλά θα προσφέρει τα εισιτήρια αυτά σε γάλλους και μη γάλλους υπηκόους χωρίς καμία διάκριση. Ενόψει αυτής της άρνησης, η Επιτροπή ετοιμάζει επί του παρόντος επίσημες νομικές διαδικασίες κατά της CFO όσον αφορά τα εισιτήρια που πωλήθηκαν βάσει των προαναφερθεισών διακριτικών ρυθμίσεων.

Διαβεβαιώνουμε το Αξιότιμο Μέλος του Κοινοβουλίου ότι η Επιτροπή δεν θα διστάσει να ενεργήσει κατά των διοργανωτών διεθνών αθλητικών γεγονότων αν προκύψουν παρόμοιες καταστάσεις στο μέλλον. Παρόλα αυτά, η Επιτροπή θα επιθυμούσε να επιλύονται τα προβλήματα νωρίτερα και γι' αυτό χαιρέτησε την πρόσφατη πρωτοβουλία της ΟΥΕΦΑ να συζητήσει τις ρυθμίσεις που θα ισχύσουν για τα εισιτήρια για το Ευρωπαϊκό πρωτάθλημα ποδοσφαίρου του 2000 ώστε να εξασφαλισθεί η συμφωνία τους με τους κοινοτικούς κανόνες ανταγωνισμού.
ΓΡΑΠΤΗ ΕΡΩΤΗΣΗ E-1339/98

υποβολή: Allan Macartney (ARE) προς την Επιτροπή

(29 Απριλίου 1998)

Θέμα: Απώλεια μεριδίου της τουριστικής αγοράς

Έχει άραγε επίγνωση η Επιτροπή πως η Ευρώπη χάνει μερίδιο της παγκόσμιας αγοράς της ταχύτερα αναπτυσσόμενης βιομηχανίας, δηλαδή του τουρισμού;

Ποιες ενέργειες εξετάζονται προκειμένου να διασφαλιστεί μη αυξημένη επικέντρωση σε μέτρα για την αύξηση των προσφορών εποχής και εκτός εποχής, τη χορήγηση αυξημένων επιδοτήσεων επιχορηγήσεων για περιοχές με σοβαρά εποχικά προβλήμα και επιδοτήσεις της απασχόλησης προκειμένου το προσωπικό υψηλής κατάρτισης να επανεκπαιδεύεται κατά τη διάρκεια των χειμερινών μηνών;

Απάντηση του κ.Παπουτσή εξ ονόματος της Επιτροπής

(15 Ιουνίου 1998)

Η Επιτροπή γνωρίζει ότι το μερίδιο της Ευρώπης στην παγκόσμια αγορά τουρισμού ελαττώνεται όσον αφορά τις διεθνείς αφίξεις και τις προσόδους από τη διακίνηση του διεθνούς τουρισμού στην Ευρώπη, ενώ παράλληλα έχει συνειδητοποιήσει την αυξανόμενη σημασία του ευρωπαϊκού τουρισμού στα πλαίσια των διεθνών συναλλαγών στον τομέα των υπηρεσιών.

Η Επιτροπή διαβίβασε πρόταση στο Συμβούλιο το 1996 για ένα πολυετές πρόγραμμα(1) ("Philoxenia"), που αποσκοπεί στην αναβάθμιση της ποιότητας και ανταγωνιστικότητας του ευρωπαϊκού τουρισμού με στόχο τη συμβολή στην ανάπτυξη και την απασχόληση. Τα μέσα που προβλέπονται στην εν λόγω πρόταση αναμένεται να οδηγήσουν στην αποτελεσματικότερη αντιμετώπιση των προβλημάτων που συνδέονται με την εποχικότητα του ευρωπαϊκού τουρισμού. Οι επιπτώσεις της εποχικότητας στην απασχόληση και την επαγγελματική κατάρτιση θα περιλαμβάνονται μεταξύ των ζητημάτων που θα εξετασθούν στο πλαίσιο των εργασιών της ομάδας υψηλού επιπέδου για τον τουρισμό και την απασχόληση, η οποία συστάθηκε πρόσφατα από την Επιτροπή. Η ομάδα θα υποβάλει την έκθεση και τις συστάσεις της στην Επιτροπή έως τον Οκτώβριο του 1998.

Εξάλλου, η Κοινότητα αποσκοπεί, μέσω της διαρθρωτικής της δράσης, στην ενίσχυση των περιοχών που εμφανίζουν υπερβολική εξάρτηση από την εποχικότητα της τουριστικής δραστηριότητας. Υποστηρίζει τις προσπάθειες διαφοροποίησης των δραστηριοτήτων τους, παραδείγματος χάριν μέσω της προώθησης της πολιτιστικής κληρονομιάς και μέσω της προσφοράς ποιοτικών υπηρεσιών διαθέσιμων καθ'όλη τη διάρκεια του έτους, ευνοώντας έτσι μια εναλλακτική οικονομική ανάπτυξη.

(1) ΕΕ C 222, 31.7.1996.- EE C 13 της 14.1,1997.